வடமதுரை;வறட்சியால் பல்வேறு சிரமங்கள் இருந்தாலும் கிராம மக்கள் கோயில் திருவிழாக்களை சிரத்தையுடன் நடத்துகின்றனர்.மானாவாரி பயிர் அறுவடை காலமான தை, மாசி மாதம் முடிந்ததும் துவங்கும் கிராமப்புற திருவிழாக்கள் ஆவணி மாதம் வரைஒவ்வொரு ஊராக அடுத்தடுத்து நடக்கிறது. திருவிழா நாட்களில் வாணவேடிக்கை, நாடகம், தெருவெங்கும் டியூப் லைட்கள், வண்ண விளக்குகளாலான சுவாமி உருவ 'கட்- அவுட்'கள் என கிராமமே ஒளி வெள்ளத்தில் மிதக்கின்றன.பொங்கல் வைத்தல், அக்கினிசட்டி, முளைப்பாரி எடுத்தல், கழு மரம் ஏறுதல் மற்றும் பல்வேறு கலை நிகழ்ச்சிகளும் நடக்கின்றன. திருவிழாவில் கிடாய் வெட்டு நேர்த்திக்கடன் நாளில் உறவினர்கள், நண்பர்களுக்கு அசைவ விருந்து வைத்து உபசரிக்கின்றனர்.வடமதுரை ஒன்றியத்தில் கடந்த 2008 ஆண்டிற்கு பின்னர் தற்போது வரை பெரிய அளவில் கனமழை பெய்யவில்லை. இதனால் 90 சதவிகித குளங்கள் மறுகால் பாயாத நிலையே 10ஆண்டுகளாக நீடிக்கிறது. விவசாயம் பொய்த்தும், பிற வேலை வாய்ப்புகளும்குறைந்து பலர் வருமானம் இன்றி தவித்தபோதும், திருவிழாக்களைதொய்வின்றி நடத்தி வருகின்றனர்.